In nomine sancte et individue Trinitatis. Quoniam que dicunt homines vel faciunt, facile solet delere labilis oblivio, ut firma sint et rata, scripto ea mandari decrevit antiqua patrum traditio. Ea propter ego Hugo, Dei gratia Senonensis archiepiscopus, notum fieri volo, tam presentibus quam futuris hominibus, quandam controversiam ortam inter monachos de Karitate, aput Sanctum-Sidronium degentes, et canonicos de Deiloco, que ante dominum papam delata, eodem domino papa precipiente, coram episcopis Trecensi scilicet et Autissiodorensi diu ventilata, demum determinata est et pacificata hoc modo. Monachi causabantur infra territorium grangie canonicorum, que Villapei dicitur, grangiam et culturam se antiquitus habuisse, et cimeterium ville que Villapei vocabatur tenuisse, et hec canonicis reliquerunt; et canonici, pacis et amicitie gratia, plasseium quod circa grangiam monachorum est, que Vallis-Revennia dicitur, quod sui juris esse canonici dicebant, monachis dimiserunt. Partiunculam etiam terre quam monachi habebant infra terras canonicorum, eisdem canonicis dimiserunt; et canonici congruum eschangium, prope territorium monachorum, de terris suis monachis dederunt. Si igitur, futuris temporibus, terram quam monachi canonicis dederunt aliquis calumniari temptaverit, monachi eam jure per omnia canonicis adquietabunt. Similiter, si terram quam canonici monachis dederunt, quilibet auferre monachis voluerit, canonici eam per omnia jure eis adquietabunt. Quod ne futuris temporibus deleret oblivio, scripto mandatum et sigillorum, nostri videlicet et prioris de Karitate, auctoritate confirmatum est, et testium honestorum articulatione corroboratum. Testes sunt: Girardus, abbas Sancti-Petri-Vivi; Odo, abbas Sancte-Colombe; Stephanus, abbas Sancti-Remigii; Rainardus, abbas Ferrariensis; Duvalo, abbas Pulteriensis; Garnerus, abbas Castri-Landonis; Helveus, prepositus; Guillermus, archidiaconus; Odo, decanus; Simon, thesaurarius; Guido, prepositus Autissiodorensis; Stephanus, cellerarius; Rainerus de Brana; Landricus de Draci. Actum est publice, anno Verbi Incarnati Mº Cº Lº Vº.